ཀུན་གྲོལ་གྲགས་པ་དང་བསོད་ནམས་རྒྱལ་མཚན་ནི་ནམ་མཁའ་རྒྱལ་པོའི་བླ་མ་ཡིན་ཏེ།ཀུན་གྲོལ་གྲགས་པའི་མདུན་ནས་དགེ་བསྙེན་གྱི་སྡོམ་པ་བཞེས་ཏེ་མཚན་ལ་ནམ་མཁའ་དབང་གི་རྒྱལ་གསོལ་བ་དང་།བསོད་ནམས་རྒྱལ་མཚན་གྱི་དྲུང་ནས་སོ་ཐར་གྱི་སྡོམ་པ་བླངས་ཏེ་ནམ་མཁའ་ཡེ་ཤེས་ཞེས་སུ་བཏགས་ཤིང་།ཀུན་གྲོལ་གྲགས་པ་དང་རབ་བརྟན་རྒྱལ་པོའི་དབར་མཆོད་ཡོན་གྱི་འབྲེལ་བ་བཙུགས་ཚུལ་ནི།ཁོང་གི་རྣམ་ཐར་དུ།ད་ལྟ་བཙན་གཉའ་ལི་ཝེར་གདུངས་གྲོལ་བའི།།ཆུ་ཆེན་མངའ་བདག་རབ་རྟན་མི་དབང་རྒྱལ།མཆོད་ཡོན་ཉི་ཟླའི་ཟུངས་གཅིག་སྤྲས་པའི་འདི།།བོན་གྱི་རྒྱལ་མཚན་ཚུགས་པའི་རྟེན་འབྲེལ་འགྲིག།མ་བསྒྲིགས་རྟེན་འབྲེལ་ངོ་མཚར་ཕུན་སུམ་ཚོགས།སྐྱབས་མཆོག་གོང་མ་རྣམས་ཀྱི་ཐུགས་རྗེ་ཡིན།དེ་ཡང་ཇི་སྲིད་འཁོར་བ་མ་སྟོང་པར།།རྟེན་འབྲེལ་སྙིང་པོའི་འགྲོ་ཀུན་འཚེ་བ་སྨོན།ཁྱད་པར་བསྟན་པའི་སྦྱིན་བདག་མི་ཡི་དབང་།རབ་རྟེན་རྒྱལ་གྱི་མངའ་དབང་ས་བསྐོར་ལ།ནད་མཚོན་མུ་གེ་བསྐལ་པ་རབ་ཞི་ནས།བཀྲ་ཤིས་བདེ་ལེགས་ནམ་མཁའི་མཐའ་མཉམ་ཤོགཅེས་བདེན་ཚིག་གེ་སར་རྒྱན་འཕྲེང་བྱ་བ་འདི་ནི་དུས་སྙིགས་མའི་ཁོ་བོ་ཀུན་གྲོལ་གྲགས་པ་བདག་གིས།བསྟན་པའི་སྦྱིན་བདག་ཆེན་པོ།ཆུ་ཆེན་རབ་བརྟན་རྒྱལ་པོ་དང་།མཆོད་ཡོན་ཤེལ་དཀར་ཕྲེང་བ་བཞིན་དུ་རྟེན་འབྲེལ་འགྲུབ་པར་གྱུར་ཅིག་གི་སྨོན་པ་དང་བཅས་པ་ཨི་ཐི།ཞེས་པ་འདི་ལས་ཀུན་གྲོལ་གྲགས་པས་རབ་བརྟན་རྒྱལ་པོ་དང་མཆོད་ཡོན་གྱི་འབྲེལ་བ་བཙུགས་ཏེ་རྟེན་འབྲེལ་འགྲུབ་པའི་སྨོན་ལམ་བཏབ་པ་མཚོན་པ་དང་།དེ་མིན་རབ་བརྟན་རྒྱལ་པོ་ནི་བསྟན་པའི་སྦྱིན་བདག་ཆེན་པོ་ཞིག་ཡིན་པ་དང་།ཁོང་ནི་བཙན་གཉའ་ལི་ཝེར་གྱི་གདུང་ལས་གྲོལ་བ་དང་།རྒྱལ་པོས་བོན་གྱི་བསྟན་པའི་རྒྱལ་མཚན་འཛུགས་ཐུབ་པ་བསྟན་པས།འདི་ལས་རབ་བརྟན་རྒྱལ་པོས་བོན་གྱི་འདུས་སྡེ་ཆེན་མོ་གཡུང་དྲུང་ལྷ་སྟེང་དགོན་རྒྱ་བསྐྱེད་དགོས་ཚུལ་གྱི་ཐུགས་དགོངས་སོགས་གསལ་བོར་བསྟན་ཡོད།ཀུན་གྲོལ་གྲགས་པས་རྒྱལ་རོང་རྒྱལ་ཁག་སོ་སོ་ལས་དགེ་བཤེས་རྒྱལ་པོ་དང་།འགྲན་གྱི་རྒྱལ་པོ།ཁྲོ་སྐྱབས་རྒྱལ་པོ།རབ་བརྟན་རྒྱལ་པོ་སོགས་དང་མཆོད་ཡོན་གྱི་འབྲེལ་བ་བཙུགས་ཏེ་བླ་མ་སངས་རྒྱས་གླིང་པའི་ལུང་བསྟན་ཇི་བཞིན་རྒྱལ་རོང་ས་ཁུལ་དུ་བོན་གྱི་འགྲོ་དོན་རྒྱ་ཆེར་སྤེལ་ལོ།།